उत्तराखण्ड में एक बार फिर कैबिनेट विस्तार की चर्चाएं तेज हो रही हैं। माना जा रहा है भाजपा हाईकमान की मंजूरी के बाद धामी कैबिनेट का विस्तार और फेरबदल हो सकता है। इधर, कई मंत्रियों के अचानक राज्यपाल से मुलाकात के बाद चर्चा को बल मिलने लगा है। धामी कैबिनेट में पिछले लगभग सवा साल से तीन मंत्रियों के पद खाली चल रहे हैं। इसी साल अप्रैल माह में कैबिनेट मंत्री चंदनराम दास के आकस्मिक निधन के बाद एक अन्य पद रिक्त हो चुका है। फिलहाल उनके सभी विभाग मुख्यमंत्री पुष्कर धामी स्वयं संभाल रहे हैं।
कैबिनेट विस्तार का समय जैसे-जैसे लंबा खिंच रहा है तो भाजपा विधायकों की बैचेनी बढ़ती जा रही है। कई विधायक मंत्री पद के लिए लाबिंग में भी लगे हैं। कैबिनेट विस्तार की चर्चाओं पर मुख्यमंत्री पुष्कर सिंह धामी ने कहा है कि अभी पार्टी संगठन का महा जनसंपर्क अभियान चल रहा है। इसके बाद हाईकमान इस पर विचार कर सकता है। विभिन्न निगम, बोर्ड और परिषदों में दायित्व आवंटन पर भी हाईकमान को फैसला लेना है।